Obrana Ive Sanadera nije uspjela ni iz drugog pokušaja. Naime, iako su ovaj put skupili sedam nekretnina kojima su trebali jamčiti Sanaderovu obranu sa slobode, izvanraspravno vijeće zagrebačkog Županijskog suda jučer je ponovo odbilo Sanaderove branitelje s njihovim prijedlogom nekretnina. Ovaj put od sedam nekretnina sporne su bile tri, a koje, objasnio je Krešimir Devčić, glasnogovornik zagrebačkog Županijskog suda.

Izjava bez punomoći

– Kod nekretnine koja je u suvlasništvu Mirjane Sanader sporno je što ona nije etažna vlasnica tog dijela nekretnine, a tu nije izvršena ni procjena idealnog dijela jedne trećine kuće. Kad je riječ o nekretnini u vlasništvu Luke Bebića, izjava kojom se odobrava stavljanje hipoteke na nekretninu nije usklađena s procjenom građevinskog vještaka jer nekretnine na koje daje založno pravo nisu uključene u tu izjavu. Što se tiče nekretnine u vlasništvu Josipa Radoša, izjavu da se na taj stan može upisati hipoteka dala je Radoševa supruga, koja nije vlasnica tog stana, a nije priložena ni punomoć da je ovlaštena dati nekretninu pod jamstvo – kazao je Devčić. Što o svemu ovome misli Sanaderova obrana, nije bilo moguće doznati jer je Jadranka Sloković na upit kakva je odluka suda kazala: – Izjave neću davati, imate druge izvore informacija.

Možda i treće jamstvo

Sanaderovi branitelji tako nastavljaju na neki način bojkotirati medije s kojima ne komuniciraju od sjednice Vrhovnog suda u aferi Fimi media. A od te sjednice traje i trakavica oko bivšeg premijera. Jer, nakon što je Vrhovni sud ukinuo nepravomoćnu presudu u aferi Fimi media, ukinuo je i istražni zatvor Sanaderu, da bi mu zatim odredio novi zbog opasnosti od bijega. Potom mu je istražni zatvor zamijenio jamstvom od 12,4 milijuna kuna, a prva jamčevina koju je obrana ponudila odbijena je zbog nepotpune dokumentacije. Kako im se to sada dogodilo drugi put, na ovu odluku mogu se žaliti Vrhovnom sudu ili doći s prijedlogom nove jamčevine.

>> Sanaderova obrana za jamčevinu sada nudi 7 nekretnina – evo čije su

>> Može li najslavniji hrvatski zatvorenik biti opasan izvan tamnice, kome i za koga?